b'\n_START_ARTICLE_\n\xc3\x8ele de R\xc3\xa9\n_START_PARAGRAPH_\n\xc3\x8ele de R\xc3\xa9 (tudi \xc3\x8ele de Rh\xc3\xa9) je otok ob zahodni francoski obali v Biskajskem zalivu, upravno del departmaja Charente-Maritime regije Akvitanija-Limousin-Poitou-Charentes. Doma\xc4\x8dini in njegovi obiskovalci ga poznajo tudi pod imenom "R\xc3\xa9 la Blanche", to je Beli otok. Gr\xc5\xa1ka Kozmografija iz 7. stoletja omenja otok pod imenom "Ratis".\n_START_SECTION_\nGeografija\n_START_PARAGRAPH_\nOtok se nahaja pribli\xc5\xbeno 1.6 morske milje zahodno od obale in najbli\xc5\xbejega mesta La Rochelle s katerim je povezan preko 2.9\xc2\xa0km dolgega mostu, zgrajenega leta 1988, severno od morskega preliva Pertuis d\'Antioche._NEWLINE_Otok je povsem raven, prbli\xc5\xbeno 30\xc2\xa0km dolg, 5\xc2\xa0km \xc5\xa1irok, po povr\xc5\xa1ini meri 85\xc2\xa0km\xc2\xb2. Razdeljen je na deset ob\xc4\x8din, od vzhoda proti zahodu si sledijo: Rivedoux-Plage, La Flotte, Sainte-Marie-de-R\xc3\xa9, Saint-Martin-de-R\xc3\xa9 (sede\xc5\xbe kantona), Le Bois-Plage-en-R\xc3\xa9, La Couarde-sur-Mer, Loix, Ars-en-R\xc3\xa9 (sede\xc5\xbe kantona), Saint-Cl\xc3\xa9ment-des-Baleines in Les Portes-en-R\xc3\xa9.\n_START_SECTION_\nZgodovina\n_START_PARAGRAPH_\nV rimskem obdobju je bil \xc3\x8ele de R\xc3\xa9 arhipelag, sestavljen iz treh manj\xc5\xa1ih otokov, poleg njega \xc5\xa1e \xc3\x8ele d\'Aix in \xc3\x8ele d\'Ol\xc3\xa9ron. V 7. in 8. stoletju se je oto\xc4\x8dje imenovalo Vacetae Insulae (po Aethicusovi Kozmografiji. Vaceti oz. Vasconi (Baski) naj bi namre\xc4\x8d v tem \xc4\x8dasu nadzirali oz. prebivali na tem ozemlju._NEWLINE_V \xc4\x8dasu francoskih verskih vojn je protestantski vojvod Benjamin de Rohan februarja 1625 vodil hugenote pri uporu proti francoskemu kralju Ludviku XIII. in po razglasitvi manifesta s 300 vojaki ter 100 mornarji zasedel in okupiral otok R\xc3\xa9. Od tam je plul proti Bretanji, kjer je vodil uspe\xc5\xa1en napad na kraljevo floto, kljub temu pa mu po treh mesecih obleganja ni uspelo zasesti trdnjave v Blavetu. Vrnil se je na otok R\xc3\xa9 in kmalu zasedel \xc5\xa1e sosednji Oleron, s \xc4\x8dimer je prevzel nadzor nad obalo od Nantesa do Bordeauxa in postal vodja reform, imenovan "Admiral Protestantske cerkve". Nekaj mesecev kasneje, septembra 1625, se je na osvojitev otoka odpravil katoli\xc5\xa1ki vojskovodja Karel Gui\xc5\xa1ki in porazil protestantsko floto pri \xc4\x8demerj e Rohan moral ob neuspe\xc5\xa1nem protinapadu zbe\xc5\xbeati v Anglijo._NEWLINE_Leta 1627 je sledila angle\xc5\xa1ka invazija otoka pod poveljstvom vojvoda Buckinghamskega, da bi razbremenila protestantsko vojsko, oblegano v La Rohelle. Po treh mesecih bojev pri Saint-Martinu, kateremu je poveljeval francoski mar\xc5\xa1al Toiras, se je morala angle\xc5\xa1ka vojska pora\xc5\xbeena umakniti_NEWLINE_Glavno pristani\xc5\xa1\xc4\x8de Saint-Martin je bilo leta 1681 pod Vaubanom utrjeno in je kasneje v 19. in prvi polovici 20. stoletja slu\xc5\xbeilo kot izhodi\xc5\xa1\xc4\x8de za kaznjence na njihovi poti h kaznilnicam na Novi Kaledoniji in vFrancoski Gvajani._NEWLINE_V \xc4\x8dasu druge svetovne vojne je bila obala otoka po nem\xc5\xa1ki okupaciji Francije utrjena z bunkerji, ki so \xc5\xa1\xc4\x8ditili nem\xc5\xa1ke polo\xc5\xbeaje pred morebitno invazijo zaveznikov z morja._NEWLINE_Obala otoka je bila prizori\xc5\xa1\xc4\x8de ve\xc4\x8d scen ameri\xc5\xa1kega filma iz leta 1962 Najdalj\xc5\xa1i dan.'